b'\n_START_ARTICLE_\nEdvard V\xc3\xa4h\xc3\xa4sarja\n_START_PARAGRAPH_\nEdvard Johan V\xc3\xa4h\xc3\xa4sarja (4. hein\xc3\xa4kuuta 1890 Haapavesi \xe2\x80\x93 11. tammikuuta 1945) oli suomalainen j\xc3\xa4\xc3\xa4k\xc3\xa4riluutnantti. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri, joka sai tulikasteensa Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llisotaan Valkoisen Armeijan riveiss\xc3\xa4 komppanianp\xc3\xa4\xc3\xa4llikk\xc3\xb6n\xc3\xa4. H\xc3\xa4n osallistui viel\xc3\xa4 talvi- ja jatkosodassakin sotatoimiin ollen jo yli viidenkymmenen ik\xc3\xa4inen.\n_START_SECTION_\nPerhetausta\n_START_PARAGRAPH_\nH\xc3\xa4nen vanhempansa olivat maanviljelij\xc3\xa4 Antti V\xc3\xa4h\xc3\xa4sarja ja Maria Jokilehto. H\xc3\xa4net vihittiin avioliittoon vuonna 1929 Elli Elisabet Ryysyn kanssa.\n_START_SECTION_\nOpinnot\n_START_PARAGRAPH_\nV\xc3\xa4h\xc3\xa4sarja k\xc3\xa4vi kansakoulun. Reserviupseerikoulun h\xc3\xa4n k\xc3\xa4vi vuonna 1926 ja Taistelukoulun kanta-aliupseerikurssin vuonna 1933.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nV\xc3\xa4h\xc3\xa4sarja ty\xc3\xb6skenteli ty\xc3\xb6miehen\xc3\xa4 Nivalassa ja otti osaa j\xc3\xa4\xc3\xa4k\xc3\xa4riv\xc3\xa4rv\xc3\xa4ykseen Pohjanmaalla ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 1. komppaniaan 8. joulukuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. H\xc3\xa4net siirrettiin 9. maaliskuuta 1917 alkaen pataljoonan t\xc3\xa4ydennysjoukkoon ja laskettiin siviilit\xc3\xb6ihin Saksaan. Komppaniaansa h\xc3\xa4n palasi 18. elokuuta 1917 ja osallistui sen j\xc3\xa4lkeen Polangenissa j\xc3\xa4rjestetyille erikoiskursseille (pommarikurssi).\n_START_SECTION_\nSuomen sis\xc3\xa4llissota\n_START_PARAGRAPH_\nV\xc3\xa4h\xc3\xa4sarja saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana aliupseeriksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan joukkueenjohtajaksi 4. j\xc3\xa4\xc3\xa4k\xc3\xa4rirykmentin 7. j\xc3\xa4\xc3\xa4k\xc3\xa4ripataljoonan 1. komppaniaan. H\xc3\xa4n otti osaa sis\xc3\xa4llissodan Raudussa ja rajaseudulla.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nV\xc3\xa4h\xc3\xa4sarja palveli sis\xc3\xa4llissodan j\xc3\xa4lkeen 4. j\xc3\xa4\xc3\xa4k\xc3\xa4rirykmentist\xc3\xa4 muodostetussa J\xc3\xa4\xc3\xa4k\xc3\xa4ripataljoona 4:ss\xc3\xa4, joka tunnettiin my\xc3\xb6hemmin nimell\xc3\xa4 Pohjolan j\xc3\xa4\xc3\xa4k\xc3\xa4ripataljoona. H\xc3\xa4net siirrettiin 2. marraskuuta 1918 alkaen komppanianv\xc3\xa4\xc3\xa4peliksi Terijoen rajavartiopataljoonan 3. komppaniaan. H\xc3\xa4net siirrettiin 5. helmikuuta 1920 v\xc3\xa4\xc3\xa4peliksi K\xc3\xa4kisalmen l\xc3\xa4\xc3\xa4nin rykmenttiin, josta h\xc3\xa4net siirrettiin edelleen 26. huhtikuuta 1921 (komppaniansa mukana) samanlaiseen toimeen Polkupy\xc3\xb6r\xc3\xa4pataljoona 1:een ja 1. marraskuuta 1921 alkaen Hy\xc3\xb6kk\xc3\xa4ysvaunurykmenttiin, miss\xc3\xa4 h\xc3\xa4n toimi hy\xc3\xb6kk\xc3\xa4ysvaunun kuljettajana ja patteriston v\xc3\xa4\xc3\xa4pelin\xc3\xa4. Seuraavaksi h\xc3\xa4net siirrettiin 1. lokakuuta 1927 alkaen v\xc3\xa4\xc3\xa4peliksi Uudenmaan rykmentin 2. komppaniaan. Uudenmaan rykmentist\xc3\xa4 h\xc3\xa4net siirrettiin 1. toukokuuta 1934 koulutusaliupseeriksi Polkupy\xc3\xb6r\xc3\xa4pataljoona 1:n (my\xc3\xb6hemmin J\xc3\xa4\xc3\xa4k\xc3\xa4ripataljoona 1) aliupseerikouluun.'